Julius Caesar (Shakespeare)

**Julius Caesar** (celý anglický názov *The Tragedy of Julius Cæsar*) je historická divadelná hra – tragédia z prostredia starovekého Ríma. Jej autorom je anglický alžbetínsky dramatik William Shakespeare. Vznik hry sa datuje približne do roku 1599. Hra zobrazuje sprisahanie proti rímskemu politikovi Juliovi Caesarovi a jeho následnú vraždu.

## Vznik a prvé uvedenie
Predpokladá sa, že *Julius Caesar* vznikol okolo roku 1599. Túto teóriu podporujú tri odkazy na Shakespearov text v dielach jeho súčasníkov: 
# Hra Bena Johnsona *Every Man Out of His Humour* (uvedená 1599, publikovaná 1600) parafrázuje text *„O judgment, thou art fled to brutish beasts“* (III/2) ako *„reason long since is fled to animals“* (III/1) a v piatom dejstve Johnsonovej hry sa tiež nachádza veta *„Et tu, Brute?“* *(„Aj ty, Brutus?“)*.
# V hre neznámeho autora *The Wisdom of Dr. Dodipoll* (publikovaná 1600) sa nachádza ďalšia parafráza: *„Then reason's fled to animals, I see.“*
# Pasáž v poéme Johna Weevera *Mirror of Martyrs* (publikovaná 1601) jasne odkazuje na prehovory Bruta a Marca Antonia v Shakespearovej hre. Weever taktiež uvádza, že dielo napísal dva roky pred jeho publikovaním, čo je (pravdepodobne) v roku 1599.

Inšpiráciou pre Shakespeara sa stal anglický preklad Plutarchových diel *Život Bruta* a *Život Julia Caesara*. Shakespeare sa však v niektorých veciach odkláňa od historických faktov z Plutarchových diel, a to najmä v snahe o zjednodušenie inscenovania a taktiež pre lepší dramatický efekt. Niektoré z rozdielov: 
# Ceasarovo víťazstvo sa v Shakespearovej hre udialo v deň luperkálií, i keď v skutočnosti sa stalo približne o šesť mesiacov skôr.
# Pre väčší dramatický efekt, Caesarova vražda sa stane na Kapitole a nie v dome „Curia Pomperiana“.
# Udalosti Caesarovej smrti, pohrebu a príchod Octaviana sa v hre odohrajú v jeden deň. V skutočnosti Ceasara zavraždili 15. marca („Marcové ídy“), jeho posledná vôla bola zverejnená 18. marca a pohreb sa uskutočnil až o dva dni neskôr, 20. marca. A Octavianus v skutočnosti dorazil až v máji.
# V snahe vyhnúť sa uvedeniu tretieho miesta do deja hry, stretnutie triumvirov sa uskutoční v Ríme a nie v Bologni.
# V Shakespearovej hre, sú posledné Ceasarove slová *„[[Et tu, Brute?]] Then fall, Caesar!“* *(Aj ty, Brutus? Potom padni, Ceasar!)*. Plutarchos tvrdí, že Ceasar nevyriekol nič a iba si tvár zakryl časťou svojej tógy. Suetonius jeho posledné slová zaznamenáva ako *„καί σύ τέκνον“* *(Aj ty, dieťa?")*.

Hra bola prvýkrát uvedená na javisku divadla Globe Theatre v roku 1599. *Julius Caesar* bol prvýkrát publikovaný v Prvom Fóliu v roku 1623, pričom toto vydanie je považované za jedinú autoritu pre hru.

## Postavy
* Julius Caesar
* triumviri po Caesarovej smrti:
** Octavianus Augustus
** Marcus Antonius
** Marcus Aemilius Lepidus
* senátori:
** Cicero
** Publius
** Popilius Lena
* spiklenci proti Caesarovi:
** Brutus
** Cassius
** Casca
** Trebonius
** Ligarius
** Decius Brutus
** Metellus Cimber
** Cinna
* tribúni:
** Flavius
** Marullus
* Artemidorus, sofista
* veštec
* Cinna, básnik
* Caplurnia, Caesarova manželka
* Portia, Brutova manželka
* sluhovia, Brutovi a Cassiovi priatelia a ďalší

## Iné projekty

Kategória:Divadelné hry Williama Shakespeara
Kategória:Divadelné hry z 1599